U prva tri tjedna dostupnosti, 36 posto svih korisnika "UberX" usluge na području Splita bili su turisti iz 40 različitih zemalja svijeta, a samo tijekom prvog vikenda, kada su dvije prve vožnje bile besplatne, ostvareno je više od 1500 novih instaliranja aplikacije među Splićanima, otkrili su nam u toj kompaniji. Ipak, ostali smo bez podataka, čiju tajnost pravdaju politikom tvrtke, o broju vozača s kojima surađuju pod Marjanom i o tome koliko je ukupno vožnji ostvareno u prvih 20-ak dana.



No, dovoljno je u bilo koje doba dana ili noći pokrenuti aplikaciju, vozača "Ubera" čekat ćete najviše pet minuta. Razlog tome je možda i što, kako doznajemo od onih koji rade preko "Ubera", što im ta kompanija plaća 70 kuna na sat bez obzira jesu li ostvarili vožnje ili nisu.



Ipak, čini se da im poslovanje u Splitu neće biti tako jednostavno kako su zamislili. Nakon pobune taksista i nekih braniteljskih udruga koje su javno stale u zaštitu taksista, čini se da će i Grad Split podnijeti tužbu.



– Osobno mislim da je riječ o nečemu što je protuzakonito i o svemu bi Ministarstvo financija i Porezna uprava trebali dati svoj pravorijek. Činjenica je da je "Uber" zabranjen u čitavom nizu zemalja i gradova, a ja ću kao gradonačelnik pokušati zaštititi naše taksiste jer ovo mi se zaista čini protuzakonito, ali neka nadležni kažu svoje. Ne želim oprati ruke prebacivanjem odgovornosti, ali ću se truditi zaštititi one koji su ispunili sve propisane kriterije i ispunjavaju sve uvjete. Bez obzira tko što govorio o njima, taksisti su naši sugrađani i treba ih zaštititi – kazao je splitski gradonačelnik Ivo Baldasar, koji je najavio i konkretne korake.



– Mi ćemo kao Grad vjerojatno podnijeti tužbu protiv onih koji se koriste platformom "Uber". Jer, u slučaju da to nije protuzakonito, koja je svrha licencija koje izdajemo? Evo, dat ću vam svoje auto, vi ga vozite ujutro, ja ću poslijepodne, naravno karikiram, ali to onda ispada da vam ništa ne treba od dozvola za prijevoz ljudi. To ne vodi ničemu, u početku možda do sniženja cijena, ali nakon toga slijede samo problemi. Tko će odgovarati, tko ih kontrolira, na temelju koje licencije? – pita se Baldasar.



Druga strana

Iz hrvatskog "Ubera" brane se kako su njihovi vozači kvalificirani profesionalci koji su prošli rigorozne provjere svoje prošlosti i imaju komercijalno osiguranje. U većini slučajeva u pitanju su samozaposleni lokalni poduzetnici i mogu birati kada će i koliko raditi. Ipak tvrde kako djelatnost "iznajmljivanje osobnih vozila s vozačem" još nije u potpunosti regulirana zakonom o prometu.



– Naši partner-vozači funkcioniraju drukčije od taksista. U pitanju su male tvrtke ili obrti koji posluju kroz djelatnost "iznajmljivanja osobnih vozila s vozačem", koji nije u potpunosti reguliran, no mi intenzivno surađujemo s nacionalnim vlastima i ostalim dionicima kako bi se ova kategorija čim prije regulirala na dobrobit svih lokalnih tvrtki unutar sektora – tvrdi Davor Tremac, generalni menadžer "Ubera" u Hrvatskoj.



– Važno je istaknuti kako taksi-prijevoznike ne gledamo kao konkurenciju, oni su dobrodošli na našu platformu i sve više ih započinju proces postanka "Uberovih" partnera vozača. Predani smo pružanju novih ekonomskih prilika lokalnim poduzetnicima. Te su prilike sigurne i fleksibilne, korištenje je učinkovito, transparentno i bezgotovinsko, a potražnja za takvim uslugama nastavlja rasti diljem zemlje – kazuju Tremac.